[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.10.2007

SEC(2007) 907

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Συνοδευτικό στην

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Μικρές, καθαρές και ανταγωνιστικές Πρόγραμμα για την υποβοήθηση της συμμόρφωσης των μικρού και μεσαίου μεγέθους επιχειρήσεων με την περιβαλλοντική νομοθεσία Σύνοψη εκτίμησης του αντικτύπου {COM(2007) 379 τελικόSEC(2007) 906SEC(2007) 908}

Οι Μικρού και Μεσαίου Μεγέθους Επιχειρήσεις (ΜΜΕ) , οι οποίες ορίζονται ως οι εταιρίες που απασχολούν λιγότερους από 250 υπαλλήλους, αντιπροσωπεύουν σημαντικότατο ποσοστό της ευρωπαϊκής οικονομίας. Όπως και οι μεγάλες εταιρίες, οι ΜΜΕ μπορούν να έχουν σημαντικό αντίκτυπο στο περιβάλλον. Αυτό δεν οφείλεται κατ’ ανάγκην στην πίεση που ασκούν μεμονωμένες επιχειρήσεις, αλλά στο συνδυασμένο συνολικό αντίκτυπο ολόκληρων τομέων (μολονότι, σε ορισμένες περιπτώσεις, οι περιβαλλοντικές επιπτώσεις μεμονωμένων ΜΜΕ μπορεί να είναι πολύ σημαντικές σε τοπικό ή περιφερειακό επίπεδο). Μολονότι οι ενδείξεις των επιμέρους επιπτώσεών τους στο περιβάλλον είναι μικρές, από τις διεξαγόμενες έρευνες γίνεται ευρέως αποδεκτό ότι οι ΜΜΕ αποτελούν μια ιδιαίτερα προβληματική ομάδα σε ό,τι αφορά τη συμμόρφωσή της με την περιβαλλοντική νομοθεσία.

Στη σχετική βιβλιογραφία διαπιστώνεται μια γενικότερη συναίνεση ως προς τον ιδιαίτερα περίπλοκο και απαιτητικό χαρακτήρα, για τις εταιρίες και τις δημόσιες αρχές, του εγχείρηματος λεπτομερούς προσδιορισμού της συμβολής των ΜΜΕ στη ρύπανση (π.χ. ατμοσφαιρική ρύπανση), εκφραζόμενη σε περιβαλλοντικό φορτίο διαφόρων τύπων ρύπων (π.χ. CO2, SOx, NOx, κλπ.) σε κάθε κράτος μέλος. Πράγματι, σε πολλές περιπτώσεις δεν υπάρχουν σχετικά δεδομένα. Ωστόσο, το συχνά αναφερόμενο κατά προσέγγιση ποσοστό της κατά 70% συμμετοχής στη βιομηχανική ρύπανση στην Ευρώπη δείχνει να είναι βάσιμο, ενώ ορισμένες μελέτες επιχειρούν να φιλοτεχνήσουν αναλυτικότερες εικόνες ιδιαίτερων περιβαλλοντικών προβλημάτων που προκαλούνται από τις ΜΜΕ σε συγκεκριμένες χώρες. Λόγου χάρη, σε βρετανική έκθεση υπολογίζεται ότι οι ΜΜΕ ευθύνονται για το 60% των συνολικών εκπομπών διοξειδίου του άνθρακα από επιχειρήσεις στο ΗΒ και συμπεραίνεται ότι υπάρχουν σημαντικά περιθώρια βελτίωσης της ενεργειακής απόδοσης και περιορισμού των εκπομπών στις ΜΜΕ. Επίσης, εκτιμήσεις από τις Κάτω Χώρες και το Ηνωμένο Βασίλειο υποδηλώνουν ότι τα εμπορικά και βιομηχανικά απόβλητα των ΜΜΕ αντιπροσωπεύουν, κατά μέσο όρο, το 50% του συνόλου. Οι μελέτες αυτές υποστηρίζουν την άποψη ότι οι ΜΜΕ μπορούν να ασκήσουν σημαντικές πιέσεις στο περιβάλλον.

Σε πολυάριθμες περιφερειακές και εθνικές μελέτες συμπεραίνεται ότι η πλειονότητα των ΜΜΕ ελάχιστα συνειδητοποιεί τον αντίκτυπο που έχει στο περιβάλλον και δεν γνωρίζει πώς να τον διαχειριστεί. Από πρόσφατη και καλά τεκμηριωμένη μελέτη της ΝetRegs στο ΗΒ, προκύπτει ότι μόνο το 7% των επιχειρήσεων στο ΗΒ θεωρούσαν ότι οι δραστηριότητές τους μπορούσαν να βλάψουν το περιβάλλον, όταν όμως τους υπεβλήθη κατάλογος των δραστηριοτήτων, το ποσοστό αυτό ανέβηκε στο 41%.

Οι περισσότερες ΜΜΕ συμμορφώνονται πρόχειρα και σπασμωδικά, δεδομένου ότι δεν γνωρίζουν πάντοτε αρκετά δεδομένα της σχετικής νομοθεσίας, προκειμένου να συμμορφωθούν κατά τρόπο αποτελεσματικό. Από έρευνα που διεξήγαγε το Ινστιτούτο Διευθυντών (Institute of Directors IoD, HB) προκύπτει ότι τα μέλη που δραστηριοποιούνται σε τομείς όπως οι κατασκευές, η εξόρυξη, οι μεταφορές ή η μεταποίηση, τομείς που στοχεύονται ιδιαίτερα από την περιβαλλοντική νομοθεσία, επέδειξαν σχετικώς χαμηλά επίπεδα συνειδητοποίησης: 59% των μελών στον τομέα της μεταποίησης «δεν ήξεραν πολλά» ή ακόμη λιγότερα στον τομέα των κατασκευών, της εξόρυξης ή των μεταφορών, το αντίστοιχο ποσοστό ήταν 52%. Από την ίδια μελέτη προέκυψε ότι μόνο το 26% των επιχειρήσεων της μεταποίησης γνώριζαν «πολλά» ή «αρκετά» για το REACH.

Από τις μελέτες προκύπτει ότι τα εκ μέρους των ΜΜΕ χαμηλά επίπεδα περιβαλλοντικής συμμόρφωσης οφείλονται στην έλλειψη συνειδητοποίησης σχετικά με τις περιβαλλοντικές επιπτώσεις των ίδιων των δραστηριοτήτων τους, στην άγνοια της περιβαλλοντικής νομοθεσίας, στην έλλειψη ικανότητας αντιμετώπισης των περιβαλλοντικών επιπτώσεων που οι ίδιες προκαλούν και, ορισμένες φορές, στην υπερβολική διοικητική και οικονομική επιβάρυνση που συνεπάγεται η συμμόρφωση. Η συμμόρφωση κωλύεται επιπλέον από την αντίληψη ότι η περιβαλλοντική προστασία κοστίζει πολλά και ωφελεί ελάχιστα τις επιχειρήσεις.

Η Γενική Διεύθυνση Περιβάλλοντος της Επιτροπής της ΕΕ επεξεργάστηκε μια αξιολόγηση των επιπτώσεων, με τη φιλοδοξία να αποτελέσει τη βάση της ανάπτυξης προγράμματος συνδρομής στις ΜΜΕ για τη συμμόρφωσή τους στην περιβαλλοντική νομοθεσία (COM (2007) 379 τελικό). Οι κυριότερες πτυχές του προγράμματος εξετάστηκαν επίσης σε συνεργασία με τα ενδιαφερόμενα μέρη, σε διαβουλεύσεις που πραγματοποιήθηκαν το 2005, και στη συνέχεια σε επακόλουθες ad hoc συνεδριάσεις, το 2006.

Η εκτίμηση των επιπτώσεων υποδηλώνει την προβληματικότητα της τρέχουσας κατάστασης, κυρίως για τρεις λόγους.

1. Μη συνειδητοποιώντας τις περιβαλλοντικές επιπτώσεις των οικείων δραστηριοτήτων της περιβαλλοντικής νομοθεσίας που τις επηρεάζει, οι ΜΜΕ συνιστούν μια δυνητική απειλή για το περιβάλλον και υποσκάπτουν την αποδοτικότητα πολλών κοινοτικών μέτρων περιβαλλοντικής προστασίας.

2. Η μη συμμόρφωση με τους περιβαλλοντικούς κανόνες συνιστά έναν άμεσο και σοβαρό κίνδυνο για όλους τους υπαλλήλους των ΜΜΕ.

3. Η ενίσχυση της περιβαλλοντικής διαχείρισης συνεπάγεται δυνητικά οικονομικά και/ή χρηματοδοτικά οφέλη για τις ΜΜΕ (από την άνοδο της οικολογικής αποδοτικότητας (οικο-αποδοτικότητας) και της οικολογικής καινοτομίας (οικο-καινοτομίας), μια ευκαιρία την οποία πολλές ΜΜΕ ενδεχομένως αγνοούν.

Πρέπει να ληφθούν μέτρα, ειδάλλως θα συνεχιστεί η έλλειψη συνεπούς πολιτικής για τις ΜΜΕ και το περιβάλλον, και η τρέχουσα κατάσταση δεν θα βελτιωθεί.

Τα τελευταία χρόνια, η Επιτροπή ανέλαβε σειρά πρωτοβουλιών συνδρομής στις ΜΜΕ στην αντιμετώπιση των οικείων περιβαλλοντικών προβλημάτων, ιδίως μέσω συστημάτων περιβαλλοντικής διαχείρισης, οικολογικής επισήμανσης (οικο-επισήμανσης), καθαρών τεχνολογιών και χρηματοδοτικής στήριξης. Επίσης, πολλές πρωτοβουλίες βρίσκονται ήδη σε εξέλιξη σε εθνικό επίπεδο, με στόχο την συνδρομή στις ΜΜΕ στην πορεία συμμόρφωσής τους με τις νομοθετικές απαιτήσεις και τη βελτίωση των περιβαλλοντικών επιδόσεών τους. Σε μελέτη που εκπονήθηκε για λογαριασμό της Επιτροπής με θέμα την εκτίμηση του αντικτύπου (αξιολόγηση επιπτώσεων), προσδιορίστηκαν 92 τέτοιες πρωτοβουλίες σε εθνικό και περιφερειακό επίπεδο, σε 15 κράτη μέλη της ΕΕ.

Ωστόσο, η Επιτροπή καλείται να εξακολουθήσει να διαδραματίζει συμπληρωματικό ρόλο έναντι των τοπικών και εθνικών πρωτοβουλιών, δεδομένου ότι πολλά κράτη μέλη δεν έχουν δρομολογήσει, ακόμη, ειδικές πρωτοβουλίες για τις ΜΜΕ τόσο σε περιφερειακό, όσο και σε εθνικό επίπεδο. Σε πολλές περιπτώσεις, η στήριξη που είναι διαθέσιμη για τις ΜΜΕ δε σχετίζεται κατ’ ανάγκην με την περιβαλλοντική συμμόρφωση, ούτε αφορά κατ’ αποκλειστικότητα τις ΜΜΕ. Επιπλέον, φαίνεται ότι ορισμένα κράτη μέλη δεν επιδιώκουν ενεργά να επωφεληθούν από την αποκτώμενη πείρα σε άλλα κράτη μέλη, ούτε να συνεργαστούν με αυτά, με αποτέλεσμα τον κατακερματισμό των πρωτοβουλιών σε όλόκληρη την ΕΕ, χωρίς την ύπαρξη συνεκτικού ιστού. Το εν λόγω πρόγραμμα – το πρόγραμμα συνδρομής στις ΜΜΕ για την συμμόρφωσή τους με την περιβαλλοντική νομοθεσία – θα εξασφαλίσει τόσο το απαιτούμενο πλαίσιο όσο και την αναγκαία χρηματοδότηση. Αυτό αναμένεται να βελτιώσει τις περιβαλλοντικές επιδόσεις στα κράτη μέλη και να αποφέρει ευρύτερα κοινοτικά, περιβαλλοντικά, κοινωνικά και οικονομικά οφέλη. Θα βελτιώσει τη λειτουργία της εσωτερικής αγοράς, διασφαλίζοντας ισότιμους όρους ανταγωνισμού, με τη συνεπή και εναρμονισμένη εφαρμογή των περιβαλλοντικών προτύπων σε ολόκληρη την ΕΕ. Περαιτέρω οφέλη θα μπορούσαν να αποτελέσουν η μεγαλύτερη πρόσβαση των ΜΜΕ στην αγορά, η μεγαλύτερη ανταγωνιστικότητα – μέσω της ανταλλαγής ορθών πρακτικών, της καλύτερης κατανόησης των περιβαλλοντικών απαιτήσεων και της εισαγωγής αποδοτικών – από πλευράς κόστους – συστημάτων περιβαλλοντικής διαχείρισης.

Το γεγονός ότι η μεγάλη πλειονότητα των εθνικών περιβαλλοντικών νομοθεσιών αντλεί τις διατάξεις της από την νομοθεσία της ΕΕ συνιστά πρόσθετο λόγο για την ανάληψη πρωτοβουλίας σε ευρωπαϊκό επίπεδο.

Στο πλαίσιο της αξιολόγησης των επιπτώσεων (εκτίμησης του αντικτύπου) εξετάστηκαν δεκαέξι εναλλακτικές επιλογές πολιτικής, ταξινομημένες σε τέσσερεις κύριες δέσμες:

- συντονισμός των πρωτοβουλιών συμμόρφωσης εκ μέρους των κρατών μελών,

- αύξηση της αποδοτικότητας των υφιστάμενων μέτρων πολιτικής που απευθύνονται στις ΜΜΕ

- αναβάθμιση της επικοινωνίας και της συνειδητοποίησης/ευαισθητοποίησης,

- βελτίωση της χρηματοδοτικής στήριξης των ΜΜΕ για αειφόρο παραγωγή.

Από τις δεκαέξι επιλογές πολιτικής, ορισμένες δεν προσφέρονταν για περαιτέρω εξέταση. Τακτικές επιθεωρήσεις από τις αρμόδιες εκτελεστικές αρχές αποτελούν ένα αναγκαίο αλλά ανεπαρκές μέσο. Οι εκ μέρους των κρατών μελών προαγωγή δράσεων μέσω του καθορισμού στόχων συμμόρφωσης ή της δρομολόγησης περισσότερων επιθεωρήσεων των ΜΜΕ δεν θα καλύψει τους στόχους στον ίδιο βαθμό που θα τον κάλυπταν άλλες επιλογές που εξετάζονται στην εκτίμηση του αντικτύπου (αξιολόγηση των επιπτώσεων) και, ως εκ τούτου, δεν περιλαμβάνονται στο πρόγραμμα.

Σύμφωνα με τη σχετική βιβλιογραφία, είναι προτιμότερη η πολύπλευρη προσέγγιση, λόγω του εξαιρετικά ευρέως φάσματος χαρακτηριστικών των ΜΜΕ σε σύγκριση με τις μεγάλες εταιρίες. Μόνο με σειρά συμπληρωματικών μέτρων που αντιμετωπίζουν το σύνολο των αιτίων χαμηλής συμμόρφωσης θα επέλθουν βελτιώσεις. Μεταξύ των μέτρων αυτών θα μπορούσαν να περιλαμβάνονται η εκπαίδευση και η ευαισθητοποίηση, η επιτόπια αξιολόγηση και ο επιτόπιος προσδιορισμός των προβλημάτων, η στοχοθετημένη προσφυγή σε συμβουλευτικές υπηρεσίες, η ανταλλαγή πληροφοριών και ορθών πρακτικών και η ελάφρυνση της διοικητικής επιβάρυνσης.

Το πρόγραμμα συνδρομής στις ΜΜΕ για τη συμμόρφωσή τους με την περιβαλλοντική νομοθεσία αποβλέπει στην προώθηση της συμμόρφωσης και της κατάλληλης εφαρμογής της υφιστάμενης περιβαλλοντικής νομοθεσίας και όχι στην παραχώρηση εξαιρέσεων ή προνομίων στις ΜΜΕ. Θα λειτουργήσει συμπληρωματικά έναντι των υφιστάμενων κανονιστικών ρυθμίσεων και γενικών πρωτοβουλιών πολιτικής και δεν θα δημιουργήσει πρόσθετη νομοθετική επιβάρυνση. Ως εκ τούτου, συμβαδίζει με τις αρχές της βελτίωσης της νομοθεσίας. Το πρόγραμμα χρησιμοποιεί την προσέγγιση της βελτίωσης της νομοθεσίας με στόχο την ελαχιστοποίηση της διοικητικής επιβάρυνσης που συνεπάγεται για τις ΜΜΕ η συμμόρφωση. Η Επιτροπή είναι αποφασισμένη να συνεργαστεί στενά με τα κράτη μέλη, με στόχο τον προσδιορισμό και την τροποποίηση τμημάτων της νομοθεσίας της ΕΕ τα οποία δυσκολεύουν αναίτια την κατανόηση ή την εφαρμογή ορισμένων πολιτικών, ούτως ώστε να διευκολυνθεί η συμμόρφωση των ΜΜΕ. Πρόκειται για μια αποδοτική – από πλευράς κόστους – προσέγγιση, δεδομένου ότι αξιοποιεί τα βέλτιστα εργαλεία και μέσα πολιτικής, βελτιώνοντάς τα όπου αυτό κρίνεται σκόπιμο, ενώ προάγει νέες δυνατότητες χρηματοδότησης για τις ΜΜΕ, καθώς και τη συνεργασία με τα ήδη δραστηριοποιούμενα δίκτυα και οργανώσεις στήριξης των επιχειρήσεων.

Προκειμένου να αυξηθεί η γνώση και η διαθεσιμότητα δεδομένων, σχετικών με τις περιβαλλοντικές επιπτώσεις των δραστηριοτήτων των ΜΜΕ, ένα από τα βασικότερα τμήματα του προγράμματος είναι η ανταλλαγή πληροφοριών και ορθών πρακτικών μεταξύ των κρατών μελών, καθώς και η τακτική παρακολούθηση των μέτρων, ούτως ώστε να συγκεντρώνονται στοιχεία για τα αποτελέσματά τους. Κατ’ αυτόν τον τρόπο, η Επιτροπή θεωρεί ότι το πρόγραμμα θα έχει σημαντικά περιβαλλοντικά, οικονομικά και κοινωνικά θετικά αποτελέσματα.

Πέραν τούτου όμως, το πρόγραμμα θα βελτιώσει τις μεσοπρόθεσμες περιβαλλοντικές επιδόσεις των ΜΜΕ, αυξάνοντας τη συνειδητοποίηση και κατανόηση, ιδίως των οικονομικών οφελών και της μείωσης του κόστους που συνεπάγεται η βελτίωση της οικο-αποδοτικότητας. Μεταξύ των αναμενόμενων περιβαλλοντικών οφελών περιλαμβάνεται η αύξηση της ανακύκλωσης των παραπροϊόντων και των αποβλήτων, η μείωση της χρήσης ενέργειας και πόρων και η ελαχιστοποίηση της παραγωγής αποβλήτων.

Η εκτίμηση του αντίκτυπου προσδιόρισε πολλά οικονομικά οφέλη από τη συμμόρφωση με την περιβαλλοντική νομοθεσία και τη βελτίωση της διαχείρισης των περιβαλλοντικών κινδύνων και επιπτώσεων. Τα προφανέστερα είναι οι μειώσεις του κόστους μέσω της εφαρμογής συστημάτων περιβαλλοντικής διαχείρισης (περιορισμός της χρήσης ενέργειας και υλικών), τα οποία, επίσης, προσδιορίζουν τις διαδικασίες που χρήζουν βελτιώσεων και η δημιουργία νέων επιχειρηματικών ευκαιριών μέσω των πράσινων δημόσιων προμηθειών και της ενθάρρυνσης του καινοτόμου σκέπτεσθαι. Πολλά οφέλη προέρχονται από τη βελτίωση της εικόνας της εκάστοτε εταιρίας, όπως είναι η βελτίωση των σχέσεων με τους πελάτες μέσω της οικο-επισήμανσης και της βελτίωσης της πρόσβασης σε κεφάλαια από επενδυτές που λαμβάνουν δεόντως υπόψη τους περιβαλλοντικούς παράγοντες. Ένα άλλο σημαντικό όφελος έγκειται στο γεγονός ότι οι εταιρίες που είναι σε θέση να επιδείξουν κατάλληλη διαχείριση των περιβαλλοντικών κινδύνων και επιπτώσεων θα βαθμολογηθούν καλύτερα από τους χρηματοδοτικούς οργανισμούς, γεγονός που θα βελτιώσει την πρόσβασή τους στα κεφάλαια.

Όλα τα μέτρα που καθορίζονται στο πρόγραμμα στηρίζουν τις ΜΜΕ, δεδομένου ότι η συμμετοχή είναι εθελοντική και δεν συνιστούν διοικητική επιβάρυνση όσον αφορά νέες νομικές απαιτήσεις. Το πρόγραμμα αποβλέπει στη διατήρηση των διοικητικών δαπανών σε χαμηλά επίπεδα, ούτως ώστε να διευκολυνθεί η συμμόρφωση.

Πέραν τούτου, οι εταιρίες μπορούν να προσδοκούν ορισμένα κοινωνικά οφέλη. Η βελτίωση της πρόσβασης στις περιβαλλοντικές πληροφορίες και η συνειδητοποίηση των περιβαλλοντικών κινδύνων και επιπτώσεων θα βελτιώσει την οργάνωση των εταιριών και θα αυξήσει τα κίνητρα και τη στράτευση του προσωπικού για την επίτευξη κοινών στόχων, εφόσον η εκάστοτε εταιρία συμμετάσχει σε πιστοποιημένο σύστημα περιβαλλοντικής διαχείρισης, όπως είναι το σύστημα οικολογικής διαχείρισης και ελέγχου της ΕΕ (EMAS). Ένα σημαντικό πρόσθετο όφελος έγκειται στο γεγονός ότι όσο υψηλότερα είναι τα επίπεδα περιβαλλοντικής ευαισθητοποίησης και κατανόησης εκ μέρους των διευθυνόντων και των υπαλλήλων, τόσο μεγαλύτερη θα είναι η αμοιβαία εμπιστοσύνη και κατανόηση μεταξύ των ΜΜΕ και των ρυθμιστικών παραγόντων που τους αφορούν (δημοσίων αρχών). Το γεγονός αυτό θα επιτρέψει τη διεξαγωγή εποικοδομητικού διαλόγου σε τοπικό επίπεδο σχετικά με την απλούστευση της τυχόν υπερβολικής διοικητικής περιβαλλοντικής επιβάρυνσης των ΜΜΕ.

Το πρόγραμμα συνδρομής στις ΜΜΕ για τη συμμόρφωσή τους στην περιβαλλοντική νομοθεσία θα προτείνει δράσεις οι οποίες θα ενισχύσουν τη σχετική με τις ΜΜΕ συνιστώσα των υφιστάμενων πολιτικών και πρωτοβουλιών και θα ενσωματώσει στοιχεία σχετικά με την εκπαίδευση και τη δημιουργία ικανοτήτων, ούτως ώστε να αυξηθεί ο βαθμός κατανόησης και συνοχής του προγράμματος. Μολονότι πρωταρχικός σκοπός του είναι η επίτευξη της περιβαλλοντικής συμμόρφωσης, το πρόγραμμα έχει τη δυνατότητα βελτίωσης των περιβαλλοντικών επιδόσεων των ΜΜΕ πέραν της απλής συμμόρφωσης.

Οι επιλογές πολιτικής που προωθούνται στο πλαίσιο της εκτίμησης του αντίκτυπου αποτελούν το θεμέλιο των συγκεκριμένων μέτρων που προτείνονται στο πρόγραμμα, τα οποία έχουν ταξινομηθεί γύρω από τους ακόλουθους άξονες:

- Βελτίωση της νομοθεσίας όσον αφορά το σχεδιασμό και την εφαρμογή πολιτικών για τη διευκόλυνση της συμμόρφωσης εκ μέρους των ΜΜΕ, η ελαχιστοποίηση της διοικητικής επιβάρυνσης για την ελεύθερη πρόσβαση σε πόρους για τη βελτίωση της συμμόρφωσης·

- Μεγαλύτερη πρόσβαση σε εξατομικευμένα συστήματα περιβαλλοντικής διαχείρισης, ούτως ώστε να ενσωματωθεί ο περιβαλλοντικός προβληματισμός στις κύριες δραστηριότητες των ΜΜΕ κατά τρόπο συνεκτικό και αποδοτικό από πλευράς κόστους·

- Εστιασμένη χρηματοδοτική στήριξη και πολυετές χρηματοδοτικό πρόγραμμα, με στόχο την προαγωγή και τη στήριξη μέτρων περιβαλλοντικής συμμόρφωσης και βιώσιμης παραγωγής στις ΜΜΕ·

- Δημιουργία τοπικής περιβαλλοντικής τεχνογνωσίας για την επίλυση του προβλήματος της έλλειψης τεχνογνωσίας·

- Βελτίωση της επικοινωνίας και περισσότερο στοχοθετημένες πληροφορίες για την κάλυψη των κενών πληροφόρησης και την ευαισθητοποίηση όσον αφορά τα περιβαλλοντικά ζητήματα.